સંવત ૧૯૭૫ (ઈ.સ. ૧૯૧૯)માં સત્સંગ મહાસભાની સ્થાપના થયા બાદથી ચોમેર બાપાશ્રીએ સમજાવેલ ભગવાન સ્વામિનારાયણના મૂળ જ્ઞાન-સિધ્ધાંતોના બહિષ્કારનો બળવો ફાટી નીકળ્યો હતો. બાપાશ્રીના હેતવાળા સમાજ માટે સંપ્રદાયમાં ચારેબાજુ વિરોધાત્મક વાતવરણ સર્જાયું હતું જે હજુ પણ શમ્યું નહોતું. ત્યાં બાપાશ્રીના જ્ઞાન-સિધ્ધાંતોની વાત કરવી એ સ્વાતંત્ર્ય સંગ્રામમાં અંગ્રેજ સામે ‘ઇન્કિલાબ ઝિંદાબાદ’ પોકારવા જેવી અતિશે દુષ્કર સ્થિતિ હતી. ખૂણામાં બેસીને પણ બાપાશ્રીના સિધ્ધાંતનો પ્રચાર શક્ય નહોતો એવા કપરા સમયમાં, નિર્ભય અને નીડર સ્વરૂપ એવા ગુરુવર્ય પ.પૂ.બાપજીએ બાપાશ્રીએ સમજાવેલ ભગવાન સ્વામિનારાયણના સિધ્ધાંતોને છડેચોક વિસ્તાર્યા.